|  |  |
| --- | --- |
| ՀԻՄՆԱՎՈՐՈՒՄ  «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐՏԱԿԱՐԳ ԻՐԱՎԻՃԱԿՆԵՐԻ ՆԱԽԱՐԱՐՈՒԹՅՈՒՆՈՒՄ ԿԱՌՈՒՑՎԱԾՔԱՅԻՆ ՓՈՓՈԽՈՒԹՅՈՒՆՆԵՐ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2011 ԹՎԱԿԱՆԻ ՀՈՒԼԻՍԻ 28-Ի **1131-Ն ԵՎ** ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ **2014 ԹՎԱԿԱՆԻ ԴԵԿՏԵՄԲԵՐԻ 25-Ի N** 1528-Ն **ՈՐՈՇՈՒՄՆԵՐՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ**» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ | |
| **1.** | **Ընթացիկ իրավիճակը և իրավական ակտի ընդունման անհրաժեշտությունը** |
|  | Նախագծի ընդունումը պայմանավորված է **Հայաստանի Հանրապետության արտակարգ իրավիճակների նախարարության աշխատակազմի գործունեությունն առավել արդյունավետ կազմակերպելու, ծառացած խնդիրներին օպերատիվ արձագանքելու, ինչպես նաև դրանք պատշաճ որակով իրականացնելու անհրաժեշտությամբ:**  Նախագծով նախատեսվում է լուծարել Հայաստանի Հանրապետության արտակարգ իրավիճակների նախարարության (այսուհետ՝ ՀՀ ԱԻՆ) աշխատակազմի բնակչության պաշտպանության քաղաքականության ծրագրերի և տեղեկատվական հոսքերի կառավարման վարչությունը, իրավաբանական վարչությունը, արտաքին կապերի վարչությունը, հավատարմագրման և լիցենզավորման գործակալությունը, «Սեյսմիկ պաշտպանության ծառայություն» գործակալությունը:  **1.** ՀՀ ԱԻՆ աշխատակազմի բնակչության պաշտպանության քաղաքականության ծրագրերի և տեղեկատվական հոսքերի կառավարման վարչության նպատակներն ու խնդիրներն են.  1) աղետների ռիսկի գնահատման, կառավարման և բնակչության պաշտպանության բնագավառներում միասնական պետական քաղաքականության իրականացման ապահովումը,  2) աղետներին պատրաստվածությանը, արձագանքմանը, աղետների ռիսկի գնահատմանը, կառավարմանը, հետևանքների նվազեցմանն ու վերացմանն ուղղված ծրագրերի մշակման աշխատանքների համակարգումը,  3) աղետների ռիսկի գնահատման, կառավարման և բնակչության պաշտպանության բնագավառներում նախարարության գործունեության ռազմավարական, միջնաժամկետ և տարեկան ծրագրերի, միջոցառումների պլանավորման աշխատանքների իրականացման ապահովումը,  4) բնակչության պաշտպանության միասնական համակարգի ձևավորման և հետագա զարգացման ապահովումը, հասարակական և կամավորական փրկարարական շարժման ձևավորմանն ու զարգացմանը նպաստելը,  5) նախարարության քաղաքականության մշակման համար անհրաժեշտ տեղեկատվության ստացման և ամփոփման կազմակերպումը,  6) աղետներին դիմակայուն համայնքների ձևավորման, կառուցման ու զարգացման քաղաքականության մշակումը,  7) նախարարության իրավասությանը վերապահված բնագավառներում միջազգային համագործակցության զարգացմանը նպաստելը,  8) կայուն զարգացման արտակարգ իրավիճակների ոլորտին առնչվող նպատակների իրագործմանն ուղղված ծրագրերի ու գործընթացների մշակման համակարգումը:  ՀՀ ԱԻՆ աշխատակազմի արտաքին կապերի վարչության նպատակներն ու խնդիրները հետևյալն են.  1) միջազգային համագործակցության բնագավառում նախարարության կողմից մշակված ռազմավարության իրականացում` օգտագործելով գործընկեր երկրների հետ համագործակցության հնարավորությունները,  2) ակտիվ որոնողական ջանքերով փոխշահավետ համագործակցային կապեր հաստատելը օտարերկրյա պետությունների և միջազգային կազմակերպությունների հետ` նպատակ ունենալով համատեղ լուծելու բնական ու տեխնածին աղետների կանխատեսման, կանխարգելման, հետևանքների վերացման, փրկարարական-որոնողական և վերականգնողական խնդիրները:  3) քաղաքացիական պաշտպանության միջազգային համագործակցային դաշտի ուսումնասիրությունը, հնարավոր կապերի և համագործակցային պատրաստակամությամբ երկրների նախանշումն ու դասակարգումն՝ ըստ Հայաստանի Հանրապետության արտաքին ռազմավարական քաղաքականության,  4) քաղաքացիական պաշտպանության և բնակչության անվտանգ կենսագործունեության ապահովման բնագավառի միջազգային ինստիտուտների հետ անխափան ու մշտական կապերի ապահովում` օգտագործելով ժամանակակից հաղորդակցության ձևեր ու ձևաչափեր (բարձրաստիճան հանդիպումներ, գիտաժողովներ, համատեղ վարժանքներ, ուսուցում, վերապատրաստում, տեղեկատվության փոխանակում և այլն),  3) նախարարության առանձնացված և կառուցվածքային ստորաբաժանումների արտաքին կապերի ու միջազգային համագործակցության բնագավառում իրականացվող գործունեության համակարգումն և ուղղորդումը,  4) նախարարության համակարգում կազմակերպվող միջազգային հանդիպումների արարողակարգի ապահովումը,  5) արտերկրում և Հայաստանի Հանրապետությունում մասնագետների ուսուցման, վերապատրաստման որակավորման դասընթացների կազմակերպումն ու անցկացումը,  6) մասնակցությունը միջազգային հումանիտար օգնության ստացման և առաքման հետ կապված գործընթացներին, համապատասխան թղթակցության ապահովումը,  7) արտակարգ իրավիճակների կանխարգելման, հետևանքների նվազեցման և վերացման, քաղաքացիական պաշտպանության ոլորտում օտարերկրյա պետությունների, կազմակերպությունների գործունեության մասին նյութերի հավաքագրում, վերլուծում և համապատասխան տեղեկատվական բազայի ստեղծումը և այլն:  Այս երկու վարչությունների աշխատանքները անհրաժեշտ ենք համարում որպեսզի իրականացվի միևնույն ստորաբաժանման կազմում, քանի որ և՛ բնակչության պաշտպանության քաղաքականության ծրագրերի և տեղեկատվական հոսքերի կառավարման վարչությունը և՛ արտաքին կապերի վարչությունը, ընդհանուր առմամբ իրականացնում են աղետների ռիսկի գնահատման, կառավարման և բնակչության պաշտպանության բնագավառներում միասնական պետական քաղաքականության և դրանց ծրագրերի իրականացում: Ընդ որում, 2 վարչությունների կազմերում էլ գործում են ծրագրերի բաժիններ, որոնք ըստ էության իրականացնում եմ նույն գործառույթները: Միացման արդյունքում ստեղծվող արտակարգ իրավիճակների քաղաքականության և միջազգային համագործակցության վարչությունն ավելի արդյունավետ և հստակ կիրականացնի վերը նշված գործառույթները, առավել արդյունավետ կլինեն օտարերկրյա պետությունների և միջազգային կառույցների հետ տարվող աշխատանքները, մասնավորապես Եվրասիական տնտեսական միության (մաքսային միության), ԵՄ և ԵԽ, ՄԱԿ, ՆԱՏՕ, ԱՊՀ և ՀԱՊԿ, ԵԱՀԿ, այլ միջազգային կառույցների հետ տարվող աշխատանքերը և նրանց հետ գործող ծրագրերը կիրականացվեն կոնկրետ նոր ստեղծվող վարչության համապատասխան բաժիններով, և ընդհանուր քաղաքականությունը չի տարանջատվի: Բացի այդ, բնակչության պաշտպանության գործառույթն իրականացվում է ՀՀ ԱԻՆ աշխատակազմի փրկարար ծառայության կողմից, ուստի նախարարության աշխատակազմում բնակչության պաշտպանության քաղաքականության ծրագրերի և տեղեկատվական հոսքերի կառավարման վարչության՝ որպես կառուցվածքային ստորաբաժանման անհրաժեշտություն չկա:  **2.** Հայաստանի Հանրապետության սահմանադրական բարեփոխումների արդյունքում անհրաժեշտություն է առաջացել կատարելու համապատասխան փոփոխություններ ՀՀ ԱԻՆ համակարգի ծառայությունների գործունեությունը կարգավորող օրենքներում և դրանցից բխող ենթաօրենսդրական նորմատիվ իրավական ակտերում: Բացի այդ, նախարարության միջազգային համագործակցության ընդլայնման հետ կապված միջազգային պայմանագրերի և համաձայնագրերի մշակման, իրավական փորձաքննության անհրաժեշտություն է առաջացել: Նախատեսվող փոփոխություններով այս վարչության գործառույթներին ավելանում են նաև պայթուցիկ նյութերի, պայթեցման սարքավորումների առևտրի և պայթեցման աշխատանքների կատարման լիցենզավորման գործունեությունը, ինչպես նաև ամբողջ համակարգի իրավական ապահովումը: Բնականաբար նշված ծավալի աշխատանքները ներկայումս իրավաբանական վարչության կառուցվածքով և թվաքանակով հնարավոր չէ իրականացնել, այդ իսկ պատճառով առաջարկվում է լուծարել ՀՀ ԱԻՆ աշխատակազմի իրավաբանական վարչությունը և փոխարենը ստեղծել ՀՀ ԱԻՆ աշխատակազմի իրավական ապահովման և միջազգային պայմանագրերի վարչություն՝ նոր կառուցվածքով և գործառույթներով: Նախատեսվող նոր՝ իրավական ապահովման և միջազգային պայմանագրերի վարչությունը կունենա իրավական ապահովման ավելի լայն շրջանակ, նրանում կներառվեն միջազգային պայմանագրերի (ներկա պահին այն իրականացվում է տարբեր ստորաբաժանումների կողմից, որն արդյունավետ չէ) և լիցենզավորման գործընթացի իրականացմանն ուղղված գործառույթներ:  ՀՀ ԱԻՆ աշխատակազմի հավատարմագրման և լիցենզավորման գործակալությունը (այսուհետ՝ Գործակալություն) ստեղծվել է ՀՀ կառավարության 2011 թվականի հուլիսի 28-ի **թիվ 1131-Ն որոշմամբ:** Գործակալության նպատակն արտադրական վտանգավոր օբյեկտների ռեեստրի վարման, տեխնիկական անվտանգության փորձաքննություն իրականացնող անձանց հավատարմագրման, հաշվառման, ինչպես նաև լիցենզավորման որակյալ ծառայությունների մատուցումն է:  2011 թվականին Գործակալության ստեղծման հիմնական նպատակը լիազոր մարմնի՝ ՀՀ ԱԻՆ-ի, կողմից տեխնիկական անվտանգության փորձաքննություն իրականացնող կազմակերպությունների հավատարմագրումն էր: Արդյունքում հավատարմագրման և հաշվառման գործառույթներից բացի, հաշվի առնելով արտադրական վտանգավոր օբյեկտների ռեեստրի վարման և նույն օբյեկտների ռիսկի վերլուծության գործառույթների փոխկապակցվածությունը, որոնք նախկինում վերապահված էր «Տեխնիկական անվտանգության ազգային կենտրոն» ՊՈԱԿ-ին, վերապահվեց Գործակալությանը: Հետագայում օրենսդրական փոփոխությունների արդյունքում՝ հավատարմագրման գործառույթը ՀՀ ԱԻՆ գործառույթների շարքից կրճատվեց, որի հիմքով Գործակալության կողմից արտադրական վտանգավոր օբյեկտների ռեեստրի վարման և այդ օբյեկտների ռիսկի վերլուծության գործառույթ իրականացնելը դարձել է ոչ իրատեսական:  Հաշվի առնելով վերոգրյալը և հիմք ընդունելով ինչպես օրենսդրական, այնպես էլ Հայաստանի Հանրապետության կառավարության 2016 թվականի մարտի 3-ի թիվ 259-Ն որոշմամբ ամրագրված իրավակարգավորումները Հայաստանի Հանրապետության արտակարգ իրավիճակների նախարարության կողմից պետք է արդյունավետ և պատշաճ որակով իրականացվի արտադրական վտանգավոր օբյեկտների ռիսկի վերլուծումը, որն առանց ռեեստրի վարման գործնականում հնարավոր չէ, և այն հանգամանքը, որ նախարարության գործառույթներից կրճատվել է հավատարմագրման գործառույթը, ուստի այս հիմքերով Գործակալությունը լուծարվում է, իսկ արտադրական վտանգավոր օբյեկտների ռիսկի վերլուծության, ռեեստրի վարման և տեխնիկական անվտանգության վիճակի փաստաթղթային դիտարկման, վերլուծության գործառույթները, սույն նախագծով վերապահվում է իրավական ապահովման և միջազգային պայմանագրերի վարչությանը:  3.Որոշման նախագծով նախատեսվում է լուծարել «Սեյսմիկ պաշտպանության ծառայություն» գործակալությունը:  Նախկինում ՀՀ արտակարգ իրավիճակների նախարարության համակարգում գործում էին ՀՀ արտակարգ իրավիճակների նախարարության աշխատակազմի «Սեյսմիկ պաշտպանության ծառայություն» գործակալությունը, «Սեյսմիկ պաշտպանության արևմտյան ծառայություն», «Սեյսմիկ պաշտպանության հյուսիսային ծառայություն», «Սեյսմիկ պաշտպանության հարավային ծառայություն» և «Սեյսմիկ պաշտպանության արևելյան ծառայություն» պետական ոչ առևտրային կազմակերպությունները: ՀՀ կառավարության 2017 թվականի հունիսի 15-ի 672-Ն որոշմամբ «Սեյսմիկ պաշտպանության արևմտյան ծառայություն», «Սեյսմիկ պաշտպանության հյուսիսային ծառայություն», «Սեյսմիկ պաշտպանության հարավային ծառայություն» ՊՈԱԿ-ները միաձուլման ձևով վերապազմակերպվել են մեկ «Սեյսմիկ պաշտպանության տարածքային ծառայություն» ՊՈԱԿ-ի և նրան են փոխանցվել են վերջիններիս իրավասությունները: Այն իր գործունեությունն իրականացնում է ՀՀ ամբողջ տարածքով: Վերը նշված թվով 3 ՊՈԱԿ-ների աշխատանքներն արդյունավետ իրականացնելու և դրանք համակարգելու նպատակով ստեղծվել էր ՀՀ արտակարգ իրավիճակների նախարարության աշխատակազմի «Սեյսմիկ պաշտպանության ծառայություն» գործակալությունը: Այժմ դրա անհրաժեշտությունը վերացել է և գործակալության առջև դրված խնդիրները՝ գործունեության փորձի և կատարված ուսումնասիրությունների հիման վրա հստակեցվել են: Գտնում ենք, որ ոլորտի միասնական քաղաքականությունն ապավովելու կապակցությամբ, անհրաժեշտ է, որպեսզի կառավարումն իրականացվի մեկ կենտրոնից:  4. Նախագծով առաջարկվում է ՀՀ ԱԻՆ աշխատակազմում՝ վերը նշված ստորաբաժանումների հաստիքների հաշվին ստեղծել նոր՝ շենքերի-շինությունների պահպանման և տնտեսական վարչություն: Ներկայումս ՀՀ ԱԻՆ աշխատակազմում չկա այնպիսի ստորաբաժանում, որը պատշաճ կարգով իրականացնի շենքերի-շինությունների պահպանման և տնտեսական գործառույթներ (ՀՀ ԱԻՆ վարչական համալիրի 12000 քառակուսի մետր շենք-շինության և 1.5 հեկտար տարածքի, ինչպես նաև թվով 70 հրշեջ փրկարարական ջոկատների տարածքների և շենք-շինությունների): Այդ աշխատանքները մասամբ կատարվում են աշխատակազմի ֆինանսատնտեսագիտական վարչության կողմից, որը լիովին չի բավարարում: Բացի այդ նշված վարչության կողմից կիրականացվի նաև գնումների կատարման աշխատանքերը, ինչը <<ԾԻԳ>>-ի լուծարումից հետո իրականացվում է ոչ լիարժեք կարգով: |
| **2.** | **Առաջարկվող կարգավորման նպատակը և բնույթը** |
|  | Ներկայացվող նախագծով առաջարկվում է`  -լուծարել Հայաստանի Հանրապետության արտակարգ իրավիճակների նախարարության աշխատակազմի բնակչության պաշտպանության քաղաքականության ծրագրերի և տեղեկատվական հոսքերի կառավարման վարչությունը, իրավաբանական վարչությունը, արտաքին կապերի վարչությունը, հավատարմագրման և լիցենզավորման գործակալությունը, «Սեյսմիկ պաշտպանության ծառայություն» գործակալությունը,  -ստեղծել արտակարգ իրավիճակների քաղաքականության մշակման և միջազգային համագործակցության վարչություն, իրավական ապահովման, միջազգային և պայմանագրերի վարչություն, շենքերի-շինությունների պահպանման և տնտեսական վարչության, կրճատել քաղաքացիական ծառայողների որոշակի հաստիքներ: |
| **3.** | **Նախագծի մշակման գործընթացում ներգրավված ինստիտուտները և անձինք** |
|  | Նախագիծը մշակվել է Հայաստանի Հանրապետության արտակարգ իրավիճակների նախարարության կողմից, մշակման գործընթացում այլ ինստիտուտները և անձինք չեն ներգրավվել: |
| 4. | **Ակնկալվող արդյունքը** |
|  | Նախագծի ընդունման արդյունքում կապահովվի Հայաստանի Հանրապետության արտակարգ իրավիճակների նախարարության աշխատակազմի առջև դրված նպատակների և խնդիրների գործառույթների առավել արդյունավետ և որակյալ իրականացումը: |
| **ՏԵՂԵԿԱՆՔ**  **Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին** | |
|  | Սույն նախագծի ընդունմումից հետո անհրաժեշտություն է առաջանալու նախագծի 5-րդ կետում նշված ժամկետներում ՀՀ կառավարության աշխատակազմ ներկայացնել <<Հայաստանի Հանրապետության վարչապետի 1998 թվականի նոյեմբերի 6-ի N 620 որոշման մեջ փոփոխություն կատարելու մասին>> Հայաստանի Հանրապետության վարչապետի որոշման նախագիծը:  Սույն նախագիծը համապատասխանում Հայաստանի Հանրապետության կողմից ստանձնած միջազգային պարտավորություններին: |
| **ՏԵՂԵԿԱՆՔ**  **Պետական բյուջեում կամ տեղական ինքնակառավարման մարմինների բյուջեների վրա ազդեցության** | |
|  | Սույն նախագծի ընդունումը Հայաստանի Հանրապետության պետական բյուջեի եկամուտներում և ծախսերում կառաջացնի կրճատված հաստիքների և դրանց պահպանման համար նախատեսված ծախսերի նվազեցում: |

ՀՀ ԱՐՏԱԿԱՐԳ ԻՐԱՎԻՃԱԿՆԵՐԻ

ՆԱԽԱՐԱՐ ԴԱՎԻԹ ՏՈՆՈՅԱՆ

